Qirg‘iziston Rossiya va Ukraina o‘rtasidagi muzokaralar uchun maydon taqdim etishga tayyorligini bildirdi

Bishkek Rossiya va Ukraina o‘rtasida tinchlik muzokaralari o‘tkazilishi uchun maydoncha taqdim etishga tayyor. Bu haqda Qirg‘iziston tashqi ishlar vaziri Ruslan Kazakbayev ma’lum qildi.
"Qirg‘iziston Rossiya va Ukraina vakillari o‘rtasida muzokaralar boshlanganini olqishlaydi hamda bu yo‘nalishdagi har qanday vositachilik harakatlarini qo‘llab-quvvatlaydi. Zarur bo‘lsa, maydoncha taqdim etishga va tinchlik o‘rnatilishi uchun sa’y-harakatlarni amalga oshirishga tayyorligini bildiradi", - dedi u.
Kazakbayev tomonlarni nizoni davom ettirishga aslo undamaslik kerakligini aytdi.
"Bugun biz jahonda urushdan keyingi davrning mislsiz inqirozi guvohi bo‘lib turibmiz. Dunyo halokat boshlanishi yoqasida turibdi, insoniyat undan keyin tiklanishiga kafolat yo‘q. Tomonlarni nizoni davom ettirishga aslo undamaslik kerak", - dedi u.